Zunanji mandat EIB podpira dejavnosti EIB v predpristopnih državah, vzhodnem in južnem sosedstvu ter partnerskih državah, Aziji, Latinski Ameriki in Južni Afriki, pri čemer je do financiranja trenutno upravičenih skupno 64 držav. V sedanjem obdobju zunanjega mandata EIB (2014–2020), je iz proračuna EU za financiranje EIB zagotovljeno jamstvo v višini do 32,3 milijarde EUR, ki krije prvih 65 % morebitnih izgub v portfelju z zagotovljenim jamstvom. Sklep o zunanjem mandatu EIB določa zgornje meje jamstev za različne geografske regije in podregije.

Opomba: Posamezen projekt lahko prispeva k več kot enemu cilju zunanjega mandata EIB. Cilji glede podnebnih ukrepov, regionalnega povezovanja in dolgoročne ekonomske odpornosti so medsektorski (horizontalni) cilji, ki se nanašajo na vse projekte in se zato prekrivajo z drugima dvema ciljema. Seštevek zneskov financiranja za razvoj lokalnega zasebnega sektorja ter za gospodarsko in socialno infrastrukturo je skupni znesek financiranja, sklenjenega v danem letu.

Kot je navedeno zgoraj, je bil skupni znesek naložb EIB, za katere so bile leta 2019 podpisane pogodbe v okviru zunanjega mandata EIB, 4,9 milijarde EUR. 67 % sredstev je namenjenih razvoju socialne in gospodarske infrastrukture. S preostalimi 33 % sredstev naj bi se podprl razvoj lokalnega zasebnega sektorja, predvsem z izboljšanjem dostopa do financiranja za mala in srednja podjetja (MSP).

Vsako financiranje v okviru zunanjega mandata EIB prispeva k enemu od dveh „vertikalnih“ ciljev: (a) razvoj lokalnega zasebnega sektorja ali (b) razvoj socialne in gospodarske infrastrukture. Isto financiranje lahko (deloma ali v celoti) prispeva tudi k „horizontalnim“ ciljem glede podnebnih ukrepov, regionalnega povezovanja in dolgoročne ekonomske odpornosti beguncev, migrantov, gostiteljskih, tranzitnih in izvornih skupnosti.

Razvoj lokalnega zasebnega sektorja, zlasti podpora za MSP

EIB je leta 2019 podpisala pogodbe o financiranju v regijah, ki jih zajema zunanji mandat EIB, v podporo razvoju lokalnega zasebnega sektorja v višini 1,8 milijarde EUR, od tega 1,6 milijarde EUR v okviru zunanjega mandata EIB. Glavni uporabljeni posojilni instrument so bile kreditne linije za nadaljnja posojila MSP ter podjetjem s srednje veliko tržno kapitalizacijo, pri čemer je vrednost podpisanih pogodb za devet kreditnih linij za lokalne finančne posrednike znašala1,51 milijarde EUR, da bi lahko ti še bolj zadovoljevali finančne potrebe tega segmenta trga. Leta 2019 je bilo podprtih tudi pet novih mikrofinančnih projektov, odobrena pa so bila tudi štiri neposredna posojila podjetjem.

Pri lastniškem financiranju je obseg financiranja manjši, to financiranje pa je po naravi tudi bolj tvegano. V letu 2019 so bile podpisane pogodbe v vrednosti 94 milijonov EUR za osem novih delniških skladov. Dva sklada sta osredotočena na podpiranje podjetij z visokim potencialom rasti in na razvoj lokalnega zasebnega sektorja v južnem sosedstvu, ostalih šest pa je medregionalnih in osredotočenih na energijo iz obnovljivih virov in druge zelene naložbe.

Razvoj socialne in gospodarske infrastrukture

Obseg financiranja, ki ga je EIB sklenila leta 2019 ter je prispevalo k razvoju socialne in gospodarske infrastrukture v regijah, ki jih zajema zunanji mandat EIB, je znašal 4,4 milijarde EUR, od tega je bilo 3,2 milijarde EUR krite z jamstvom EU. Glavni zadevni sektorji so bili energija, promet in voda/kanalizacija. Letos so bili ponovno v ospredju prometni projekti, pri čemer je 12 projektov po obsegu predstavljalo nekaj več kot 50 % celotnega sklenjenega financiranja. Nekateri so bili osredotočeni na trajnostni promet (kot so projekti mestne podzemne železnice v Puneju in Bhopalu v Indiji ter v Kairu v Egiptu), drugi pa na povezljivost in regionalno povezovanje v državah sosedstva in na Zahodnem Balkanu.

Drugi pomembni zastopani sektorji so energija in voda, sanitarna oskrba in trdni odpadki. Energetski projekti so bili osredotočeni na krepitev trajnostnosti v sektorju, večinoma z manjšimi projekti na področju energije iz obnovljivih virov (tj. z okvirnimi posojili in udeležbo v šestih skladih). Kar zadeva gospodarjenje z vodo in ravnanje z odpadki, je bil poudarek na izboljšanju ravnanja z odpadno vodo na Zahodnem Balkanu in v južnem sosedstvu. Poleg tega je bil med financiranimi projekti tudi projekt za izboljšanje ravnanja s trdnimi odpadki v Moldaviji.

Blažitev podnebnih sprememb in prilagajanje nanje

Posojila v regijah, ki jih zajema zunanji mandat EIB, za katera so bile podpisane pogodbe leta 2019, v vrednosti 2,7 milijarde EUR, od katerih je skoraj 1,5 milijarde EUR kritih z jamstvom EU, podpirajo blaženje podnebnih sprememb in prilagajanje nanje. Konec leta 2019 je skupni delež financiranja za podnebne ukrepe v sedanjem obdobju zunanjega mandata EIB znašal več kot 35 % neto sklenjenega financiranja, kar presega minimalni cilj v višini 25 %, ki je določen v sklepu o zunanjem mandatu EIB in je v skladu s ciljem, da se do leta 2020 najmanj 35 % celotnega financiranja EIB uporabi v gospodarstvih v vzponu in državah v razvoju zunaj Unije.

K cilju glede podnebnih ukrepov so največ prispevale naložbe v promet z manjšimi emisijami ogljika in energijo iz obnovljivih virov. Prilagajanje podnebnim spremembam v regijah, ki jih zajema zunanji mandat EIB, je predstavljalo 8 % financiranja EIB, povezanega s podnebjem. EIB je leta 2019 sprejela novo posojilno politiko na področju energije. Zato bo zunaj EU podpirala razvoj učinkovitih in zanesljivih energetskih sistemov z nizkimi emisijami ogljika, ki izboljšujejo dostop do sodobne in cenovno dostopne energije. Poleg tega in v skladu s cilji trajnostnega razvoja ZN, katerih namen je do leta 2030 podvojiti svetovno stopnjo izboljšanja energijske učinkovitosti, bo EIB zunaj EU uporabljala enako načelo kot v EU. EIB bo v okviru svoje zaveze vključujoči in trajnostni rasti še naprej podpirala energetske projekte, ki prispevajo k ciljem agende ZN za trajnostni razvoj do leta 2030.

Regionalno povezovanje